ડેવિડ રાઇક અને તેમની ટીમે કરેલા સંશોધનોમાં અગાઉ એવો અંદાજ મૂકાયો હતો કે સિંધુ ખીણમાં રહેતા લોકોની વસતી પણ મિશ્ર હતી. હાલના દક્ષિણ ભારતીયોના પૂર્વજો અને પ્રાચીન ઇરાનના ખેડૂતોની સંયુક્ત વસતી હતી. બાદમાં ઇરાન તરફથી જ પશુપાલકો પણ આવતા રહ્યાં અને વસતી દક્ષિણ તરફ ખસતી રહી. આ બધા અંદાજો છે અને અનુમાનો છે, પણ હરિયાણામાં મળેલા કંકાલથી એટલું સાબિત થાય કે 4500 વર્ષ પહેલાં ઉત્તર ભારતમાં એવી વસતી હતી, જે આજના ઉત્તર ભારતીયોથી જુદી છે. આજના ઉત્તર ભારતીયોમાં ઘણી વસતીમાં R1a1 જેનેટિક માર્કર મળે છે. અર્થાત આર્યના અંશો આજના ઉત્તર ભારતીયોમાં વધારે છે. 4500 વર્ષ પહેલાં અન્ય પ્રકારની વસતી પણ હતી. તેનો અર્થ એ પણ નથી કે માત્ર બિનઆર્યોની જ વસતી રહેતી. બંને પ્રકારની વસતિ હશે અને એકબીજાની આસપાસ કદાચ સાથે રહેતી હશે. વિવિધતા કદાચ ત્યારે પણ હશે. એકતામાં વિવિધતા અને વિવિધતામાં એકતા એ જ ભારતનો મંત્ર રહ્યો છે એવું આખરે સાબિત થવાનું હોય તો કોઈને વાંધો નહીં આવે.